als_Latn dik_Latn sag_Latn
PDK-ja synon t’i bashkohet Bllokut!
Dështimi i Partisë Demorkatike të Kosovës (PDK) për të siguruar votat e nevojshme për formimin e qeverisë së re po e shtyn këtë parti që të synojë bashkëpunimin e saj me Bllokun: LDK, AAK, Nisma, si mundësi e vetme që partia e Hashim Thaçit të mbetet në pushtet edhe më tutje.
Kështu kanë vlerësuar përfaqësuesit e subjekteve politike dhe analistët, pas deklaratave të zyrtarëve të PDK-së, të cilët po i konsiderojnë si opsione të pranueshme bashkëpunimin me LDK-në, ose krijimin e një qeverie gjithëpërfshirëse.
Megjithatë, përfaqësuesit e koalicionit: LDK, AAK, Nisma kanë thënë se idetë e zyrtarëve të PDK-së për të bashkëpunuar me këtë koalicion, apo për të përçarë këto subjekte do të mbeten vetëm në suazat e dëshirave për PDK-në, pasi që sipas tyre këto tri subjekte do t’i qëndrojnë besnike marrëveshjes për bashkëqeverisje të arritur pas zgjedhjeve të 8 qershorit.
Në anën tjetër zyrtarët e PDK-së vazhdimisht proklamojnë opsione të ndryshme për formimin e qeverisë së re të vendit, pjesë e së cilës e llogarisin edhe PDK-në.
Nënkryetari i kësaj partie, Hajredin Kuçi, i pyetur nëse janë duke përgatitur ndonjë ofertë zyrtare për bashkëqeverisje për ndonjë subjekt tjetër politik, ka thënë se janë në pritje të vendimit të Gjykatës Kushtetuese rreth ligjshmërisë së zgjedhjes së liderit të LDK-së, Isa Mustafa, si kryetar i Kuvendit. “Po e presim vendimin e Gjykatës Kushtetuese”, është përgjigjur shkurt Kuçi.
Qeveria me PDK-në stabile, por pa prosperitet
Përfaqësuesit e koalicionit: LDK, AAK, Nisma kanë thënë se bashkëpunimi në qeverisje me PDK-në do të garantonte satbilitet të Qeverisë, mirëpo sipas tyre një Qeveri me PDK-në nuk do të kishte prosperitet.
Anëtarja e Kryesisë së LDK-së, Lirije Kajtazi, ka thënë se mundësia e bashkëpunimit me PDK-në nuk është trajtuar në këtë parti dhe, sipas saj, LDK-ja ka bërë marrëveshje me AAK-në e Nismën dhe do t’i qëndrojë besnike kësaj marrëveshjeje.
“Si Kryesi e LDK-së nuk e kemi trajtuar këtë çështje, mirëpo personalisht mund të them se ne si LDK e kemi pasur në të kaluarën një koalicion me PDK-në, prandaj mund të vlerësoj se një koalicion i tillë mund të ketë stabilitet, por aspak prosperitet. Këtë e them për shkak se PDK-ja nuk dinë të jetë korrekte. Koalicioni: LDK, AAK, Nisma do të funksionojë dhe kështu do të ecet më tutje”, është shprehur Kajtazi.
Edhe deputetja e AAK-së, Donika Kadaj-Bujupi, është shprehur e bindur se asnjë tentativë e PDK-së për ta përçarë Bllokun: LDK, AAK, Nisma nuk do të ketë sukses.
“LDK, AAK, Nisma janë përcaktuar për një qeverisje pa PDK-në dhe kështu do të jetë deri në realizimin e këtij përcaktimi, i cili është i bazuar në mundësitë reale, për faktin se i kemi numrat. Çfarëdo deklarate tjetër nga ana e zyrtarëve të PDK-së është përpjekje për të luhatur opinionin. Përndryshe, asnjë tentativë e tyre nuk do të rezultojë me sukses për të përçarë koalicionin: LDK, AAK, Nisma”, ka deklaruar Kadaj-Bujupi.
Megjithatë, ajo ka thënë se PDK-në mund ta kenë partner edhe duke qenë kjo e fundit në opozitë.
“Nuk e di se a synon që t’i bashkohet Bllokut, por ajo që mund të them në emër të koalicionit: LDK, AAK, Nisma është se ne nuk jemi të gatshëm të kemi asnjë lloj bashkëpunimi në Qeveri me PDK-në, por i vetmi bashkëpunim që mund të kemi me PDK-në është duke qenë ajo në opozitë. Pra, ata do t’i kemi partner si opozitë”, ka shtuar Kadaj-Bujupi.
Kurse Bilall Sherifi, nga “Nisma për Kosovën”, ka thënë se PDK-ja e ka kuptuar se nuk mund ta përçajë Bllokun: LDK, AAK, Nisma, prandaj, sipas tij, tani kjo parti po synon që t’i bashkohet këtij koalicioni.
“Nuk mund t’ia mohojmë shprehjen e dëshirave sepse po jetojmë në demokraci, por dëshirat e njëannshme janë vetëm 50%, atyre iu duhet edhe një 50% tjetër. E këtë 50% e dytë PDK-ja nuk do ta ketë. Ata e kanë kuptuar që Bllokun nuk mund ta përçajnë, prandaj ata po kanë dëshirë që t’iu bashkangjiten Bllokut. Por, as kjo nuk do të ndodhë, sepse ata janë të mirë për opozitë”, është shprehur Sherifi.
MST. Opozita i bënë mirë PDK-së
Analisti, Artan Muhaxhiri, ka thënë se PDK-ja nuk ka shumë opsione për ta siguruar mbetjen në pushtet, prandaj, sipas tij, çdo opsion që ia garanton PDK-së pushtetin do të ishte i pranueshëm për këtë parti.
“Me vetë pozitën që ndodhet tani, është duke shikuar se si ta nxjerrë më të mirën nga kjo situatë e palakmueshme për ta, qoftë kjo përmes një koalicioni me LDK-në, apo përmes një qeverie gjithëpërfshirëse. Cilido opsion është i mirëseardhur për PDK-në. Mirëpo duke i pasur parasysh qëndrimet e qarta të Bllokut, nuk besoj që do të ketë qeveri gjithëpërfshirëse, pa një presion të madh ndërkombëtar”, ka vlerësuar Muhaxhiri.
Ai më tej ka thënë se deklaratat e zyrtarëve të PDK-së rreth opsioneve për formimin e qeverisë së re po bëhen më shumë për ta testuar opinionin, sepse, sipas tij, kjo parti nuk ka plan për bashkëqeverisje me ndonjë subjekt dhe kjo për shkak se PDK-së i është bërë e qartë nga subjektet e tjera që nuk do të bashkëpunojnë me PDK-në, prandaj këto mbesin vetëm dëshira të PDK-së. Megjithatë, sipas tij kalimi i PDK-së në opozitë do të ishte gjë e mirë për këtë parti.
“Nëse PDK-ja dhe Lëvizja “Vetëvendosje” do të mbeteshin në opozitë, atëherë do të kishim një superopozitë. E madje, edhe për PDK-në do të ishte gjë e mirë kalimi në opozitë, sepse për secilën parti, pas dy mandateve në pushtet i bënë mirë largimi nga pushteti, për shkak se vetëm ashtu mund të bëhet reformimi dhe transformi i saj”, ka përfunduar Muhaxhiri
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn